Motoris glo verkrag tydens betoging(Argieffoto: Pixabay.com) ŉ Motoris is na bewering verkrag toe sy Saterdagaand in die middel van ŉ betoging langs Klipspruit Valley-weg in Kliptown, Johannesburg, beland het. Kol. Lungelo Dlamini, woordvoerder van die polisie, sê inwoners het gisteraand aan ŉ gewelddadige betoging deelgeneem nadat kragtoevoer na die gebied onderbreek is. Die betoging het nie net in die beskadiging van private voertuie ontaard nie, maar het ook gelei tot ernstige geweldsmisdade soos die beweerde verkragting, sê Dlamini. “Daar word vermoed dat meer as 20 motoriste geraak is, onder wie ŉ vrou wat verkrag is. Verskeie sake is by die polisie aanhangig gemaak, insluitend opsetlike saakbeskadiging, aanranding met die doel om ernstig te beseer, verkragting en openbare geweld,” sê hy. “Die polisie doen ŉ beroep op lede van die publiek wat dalk tydens die betoging beseer is om na vore te kom.” Lt.genl. Elias Mawelo, provinsiale polisiekommissaris in Gauteng, het die geweld teenoor lede van die publiek en beskadiging van eiendom tydens betogings ten sterkste veroordeel. “Misdadigers wat hulself as betogers voordoen met die doel om lede van die gemeenskap te terroriseer, sal vasgetrek word en aan die pen ry,” het Mawelo gesê. Enigiemand met meer inligting oor wie gisteraand by die aanval op die motoriste betrokke was, word versoek om 08600 10111 te skakel. Inligting kan anoniem deurgegee word.